गोमूत्र में मिले 14 तरह के बैक्टीरिया, सीधे पीना करेगा बीमार, कैंसर के इलाज पर सवाल
Potential Side Effects And Benefits Of Using Gomutra, Goat, Elephant, And Camel Urine For Medicinal Purposes IVRI के साइंटिस्ट डॉ. भोज राज सिंह ने दैनिक भास्कर को बताया कि उनकी रिसर्च के मुताबिक गोमूत्र का सीधे सेवन सेहत के लिए घातक हो सकता है।
भारतीय पशु चिकित्सा अनुसंधान संस्थान (IVRI) की एक नई स्टडी में यह बात सामने आई है कि गोमूत्र इंसान की सेहत के लिए ठीक नहीं है। गोमूत्र में वैज्ञानिकों को 14 किस्म के हानिकारक बैक्टीरिया मिले हैं।
इस स्टडी के आते ही गोमूत्र पर फिर बहस छिड़ गई है। एक तरफ गोमूत्र से कैंसर जैसी बीमारियों के इलाज का दावा किया जाता है, तो विरोध करने वाले इन दावों पर सवाल खड़े करते हैं। वहीं, आयुर्वेद में सिर्फ गोमूत्र ही नहीं, बल्कि भैंस, भेड़, बकरी, ऊंट, गधे, हाथी आदि कई पशुओं के यूरिन से इलाज करने का जिक्र मिलता है।
IVRI की रिसर्च, गोमूत्र में मिले 14 तरह के बैक्टीरिया
IVRI के साइंटिस्ट डॉ. भोज राज सिंह ने दैनिक भास्कर को बताया कि उनकी रिसर्च के मुताबिक गोमूत्र का सीधे सेवन सेहत के लिए घातक हो सकता है। साहिवाल, थारपारकर और वृंदावनी नस्ल की गायों के यूरिन में उन्हें ‘ई-कोलाई’ समेत 14 तरह के बैक्टीरिया मिले, जो गंभीर बीमारियां दे सकते हैं। इसी रिसर्च में उन्होंने यह भी पाया कि गाय की तुलना में भैंस के यूरिन में बैक्टीरिया को नष्ट करने की क्षमता ज्यादा है। डॉ. भोज राज सवाल उठाते हैं कि जो यूरिन शरीर ने बाहर निकाल दिया, वह फायदेमंद कैसे हो गया, इसके बारे में आयुर्वेद के जानकार ही बेहतर बता सकते हैं।
डॉ. भोज राज के सवाल पर नेशनल इंस्टीट्यूट ऑफ आयुर्वेद, जयपुर के असिस्टटेंट प्रोफेसर डॉ. ठाकुर राकेश सिंह ने जवाब दिए-
ऋग्वेद से लेकर आयुर्वेद तक यूरिन थेरेपी का जिक्र
डॉ. राकेश कहते हैं कि ऋग्वेद से लेकर ‘सुश्रुत संहिता’, ‘भाव प्रकाश निघंटु’, ‘चरक संहिता’, ‘अष्टांग संग्रह’ जैसे आयुर्वेद के ग्रंथों में पशुओं के यूरिन के औषधीय गुणों के बारे में बताया गया है। जिन्हें कई तरह की बीमारियों के इलाज में इस्तेमाल किया जा सकता है। इलाज के इस तरीके को यूरिन थेरेपी कहते हैं।
आयुर्वेद के मुताबिक इन 8 पशुओं का यूरिन कई बीमारियों के इलाज में दवा का काम करता है...
आयुर्वेद में पशुओं के यूरिन का 3 तरह से इस्तेमाल
डॉ. राकेश के मुताबिक आयुर्वेद में पशुओं के यूरिन का इस्तेमाल मोटे तौर पर 3 तरह से किया जाता है-
डॉ. राकेश कहते हैं कि आजकल लोग यूट्यूब और इंटरनेट देखकर दुकान से गोमूत्र खरीदकर पीना शुरू कर देते हैं, तो कोई आसपास मौजूद किसी भी गाय का यूरिन लेकर सीधे पी जाता है। यह तरीका गलत है।
आयुर्वेद में गोमूत्र को दूसरे पशुओं के यूरिन के मुकाबले बेहतर बताया गया है। इसीलिए कई दवाएं बनाने में इसी का इस्तेमाल किया जाता है।
स्टोरी में आगे बढ़ने से पहले गोमूत्र के सेवन पर अपने ख्याल भी साझा करते चलें...
गोमूत्र में कितनी तरह के तत्व
NCBI पर मौजूद अमृतसर गर्वनमेंट मेडिकल कॉलेज की एक रिपोर्ट के मुताबिक गोमूत्र में 95 फीसदी पानी, 2.5 फीसदी यूरिया, मिनरल्स, 24 तरह के सॉल्ट, हॉर्मोंस और 2.5 फीसदी एंजाइम्स होते हैं।
एक्सपर्ट बताते हैं कि आयुर्वेद में कई दवाओं के शोधन में गोमूत्र यूज होता है...
आयुर्वेद में गोमूत्र के इतने फायदे बताए गए हैं, तो आखिर समस्या क्या है…
तड़के जुटाया गया बछिया का गोमूत्र बेहतर, लेकिन सीधे पीने लायक नहीं
डॉ. भोज राज के मुताबिक देसी नस्ल की जो बछिया दूध पीना छोड़ चुकी हो और प्रजनन के योग्य न हुई हो। वह पूरी तरह से स्वस्थ हो। ऐसी बछिया के गोमूत्र को आयुर्वेद में बेहतर बताया गया है।
डॉ. राकेश के अनुसार तड़के सुबह का गोमूत्र ही बेहतर होता है, मगर यह भी सीधे पीने लायक नहीं होता। इसे छानकर उबालते हैं, फिर उसकी भाप को बर्तन में जुटाया जाता है। इस तरह से तैयार गोमूत्र अर्क की एक-दो बूंद आधा से एक लीटर पानी में डालकर ली जा सकती है। बिना पानी मिलाए गोमूत्र पीने से नुकसान हो सकता है।
जब आयुर्वेद की किताबें लिखी गईं, तब गायें नहीं खाती थीं पेस्टीसाइड चारा
डॉ. राकेश सिंह बताते हैं कि जब हजारों साल पहले गोमूत्र से जुड़े प्रयोग हुए और आयुर्वेद की किताबें लिखी गईं, तब गायों के चारे में केमिकल और पेस्टिसाइड नहीं होता था। आज वातावरण की हवा जहरीली हो चुकी है, खानपान में जहर है। ऐसे में स्वस्थ गाय और शुद्ध गोमूत्र मिलना आसान नहीं है।
बिना क्वॉलिटी कंट्रोल बिक रहा गोमूत्र, निगरानी करने वाली संस्थाएं खामोश
डॉ. भोज राज सिंह कहते हैं कि मार्केट में बिक रहे गोमूत्र के मॉनिटरिंग की कोई व्यवस्था नहीं है। बिना अनुमति के गोमूत्र बेचा जा रहा है और निगरानी करने वाली संस्थाएं या तो खामोश हैं या अनदेखी कर रही हैं।
डॉ. राकेश भी कहते हैं कि बाजार में मिलने वाले गोमूत्र और उसके अर्क के लिए पैरामीटर्स तय नहीं हैं। बाजार में बिकने वाले गोमूत्र में बैक्टीरिया या फंगस तो नहीं हैं, इसकी जांच होनी जरूरी है।
पूर्व डायरेक्टर का दावा, गोमूत्र से कैंसर भी हो सकता है ठीक
ICAR-IVRI के पूर्व डायरेक्टर और गोविंद बल्लभ पंत यूनिवर्सिटी, पंतनगर में प्रोफेसर डॉ. आरएस चौहान दावा करते हैं कि गोमूत्र न सिर्फ कैंसर से बचाता है, बल्कि कैंसर हो जाए तो गोमूत्र से ठीक भी हो जाता है। वह कहते हैं, ‘केंद्र सरकार के एक प्रोजेक्ट के तहत उत्तराखंड में पाई जाने वाली ‘बद्री’ गाय पर रिसर्च हो रही है। ये गाय जंगल में चरती हैं। इसलिए विदेशी नस्ल की गाय, भैंस और दूसरे पशुओं की तुलना में ‘बद्री’ गाय के यूरिन की क्वॉलिटी बेहतर है। गोमूत्र के अर्क से इम्यूनिटी बढ़ती है, सेहत ठीक रहती है। यह टीबी जैसे रोगों में फायदेमंद है।’
लेकिन, कैंसर पर रिसर्च कर रहे वैज्ञानिकों से लेकर आयुर्वेद के एक्सपर्ट्स तक ऐसे दावों पर सवाल खड़े करते हैं…
गोमूत्र से कैंसर ठीक होने का कोई सबूत नहीं, ऐसे दावे करना गलत
अमेरिका में कैंसर पर रिसर्च कर रहे वरिष्ठ वैज्ञानिक डॉ. महेंद्र सिंह बताते हैं कि आयुर्वेदिक दवाओं से बहुत सी बीमारियां ठीक हो सकती हैं। उसमें कैंसर जैसी बीमारी का जिक्र भी है। लेकिन, यह कहना ठीक नहीं है कि सिर्फ गोमूत्र पीने से कैंसर ठीक हो जाएगा। अब तक किसी भी रिसर्च में यह साबित नहीं हो सका है।
डॉ. राकेश कहते हैं कि जब तक किसी रिसर्च में यह साबित न हो जाए, तब तक यह नहीं कह सकते हैं कि गोमूत्र से कैंसर जैसी बीमारी पूरी तरह ठीक हो सकती है। ऐसा दावा सही नहीं है। कोई भी दावा करने से पहले सारे पैरामीटर्स चेक करने पड़ेंगे। इस तरह के दावों से आयुर्वेद का नुकसान ही ज्यादा होता है।
पारस हॉस्पिटल, गुरुग्राम में इंटर्नल मेडिसिन एक्सपर्ट डॉ. संजय गुप्ता का कहना है कि एलोपैथी में न तो पशुओं के यूरिन का ऐसा इस्तेमाल होता है और न ही इस बारे में पढ़ाया जाता है। अलीगढ़ मुस्लिम यूनिवर्सिटी के यूनानी मेडिसिन में फैकल्टी मोहम्मद साद अहमद खान भी यूनानी चिकित्सा में पशुओं के यूरिन, गोबर के इस्तेमाल से इंकार करते हैं।
हालांकि आयुर्वेद के अलावा एलोपैथी में भी पशुओं के यूरिन का दवाओं में इस्तेमाल हुआ है…
प्रेग्नेंट घोड़ी के यूरिन से बनी महिलाओं की हॉर्मोन रिप्लेसमेंट थेरेपी की दवा
मेनोपॉज के दौरान महिलाओं में हॉर्मोंस का बैलेंस बिगड़ने पर उन्हें हॉर्मोन रिप्लेसमेंट थेरेपी दी जाती है। बायोमेडिकल जर्नल PMC पर मौजूद एक रिपोर्ट के मुताबिक 1941 में इस थेरेपी के लिए कनाडा में प्रेमरीन (Premarin) नाम की दवा बनाई गई। इस दवा को बनाने के लिए प्रेग्नेंट घोड़ी के यूरिन से निकाले गए एस्ट्रोजन हॉर्मोंस का इस्तेमाल किया गया।
गोमूत्र पर रिसर्च जारी है। हो सकता है कि आने वाले दिनों में इस पर तस्वीर ज्यादा साफ हो और कुछ बीमारियों के इलाज में ये काम आ सके। लेकिन ऐसा होने तक किसी भी पशु के यूरिन को बिना डॉक्टर की देखरेख के सीधे पीने से बचें।
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।